
ЧТПЗ Директорлар советы рәисе белән бүген Татарстан Республикасы Президенты Рөстәм Миңнеханов очрашты. Чара Татарстан Республикасы Хөкүмәте Йортында узды. Очрашуда республика ягыннан ТР Премьер-министры урынбасары – сәнәгать һәм сәүдә министры Равил Зарипов, ТР Премьер-министры урынбасары – мәгариф һәм фән министры Энгель Фәттахов катнаштылар. Очрашу кысаларында Рөстәм Миңнеханов һәм Александр Федоров "АЛНАС" заводы ("Әлмәт насос заводы") үсеше перспективалары турында сөйләштеләр. Әлеге завод - "Римера" компанияләр төркеме активы, ЧТПЗ төркеменең нефть сервисы дивизионына керә.

Татарстан Республикасы Президенты Казакъстан Республикасының II дәрәҗә “Достык” ордены (“Дуслык” ордены) белән бүләкләнде. Бүген Казан Кремлендә республика башлыгына бүләкне Казакъстан Республикасының РФдәге Гадәттән тыш һәм Тулы вәкаләтле илчесе Марат Таҗин тапшырды. Тапшыру тантанасы Рөстәм Миңнехановның һәм Марат Таҗинның очрашуыннан соң үткәрелде.

Татарстан Республикасы сәнәгать комплексының тотрыклы эшчәнлеге республикага күп кенә социаль-икътисади бурычларны хәл итәргә мөмкинлек бирә. Бу хакта бүген Татарстан Республикасы Президенты Рөстәм Миңнеханов ТР Куркынычсызлык советының, ТРда Террорчылыкка каршы комиссиянең, ТРда хокук тәртибен тәэмин итү буенча Координацион киңәшмәнең киңәйтелгән уртак утырышында белдерде. Утырыш Казан Кремленең Вәкиллек корпусында узды, анда ТР Дәүләт Советы Рәисе Фәрит Мөхәммәтшин, ТР Премьер-министры Илдар Халиков, ТР Куркынычсызлык советы секретаре Валерий Власов һәм башкалар катнашты.

Бүген Татарстан Республикасы Президенты Рөстәм Миңнеханов Гонконгка ике көнлек эш сәфәре кысаларында Гонконг финанслар министры Джон Цанг белән очрашты. Яклар Гонконг һәм Татарстанның икътисади һәм инвестицион мөмкинлекләре турында фикер алыштылар.

Бүген Татарстан Республикасы территориясендә АКШ, Европа, Төркия һәм башка илләрнең компанияләре уңышлы бизнес алып бара. Гомумән, Россиядә, аерым алганда, Татарстанда, яңа производстволар ачу өчен чит ил инвесторларына шартлар тудырылачак. Бу хакта бүген Татарстан Республикасы Президенты Рөстәм Миңнеханов Гонконг эшлекле даирәләре өчен Татарстан Республикасының инвестицион һәм фәнни-техник потенциалын тәкъдим итү чарасында белдерде. Ул, Татарстан инвестицион программалар кысаларында Көньяк-Көнчыгыш Азия белән аз эшли, дип билгеләп үтте.

Татарстан Республикасы икътисад, инновацияләр, логистика, инфраструктура проектлары өлкәсендә Гонконг белән хезмәттәшлек итү яклы. Бу хакта бүген Татарстан Республикасы Президенты Рөстәм Миңнеханов Гонконгның Тышкы сәүдәне үстерү советында очрашу барышында белдерде. Гонконгның Тышкы сәүдәне үстерү советы (Hong Kong Trade Development Council – HKTDC) – 1966 нчы елда нигез салынган рәсми орган. HKTDC тышкы сәүдә оешмасы, ул Гонконг сәүдә компанияләренә, товар җитештерүчеләренә һәм дөнья базарын товар белән тәэмин итүчеләргә ярдәм итә.

Бүген Татарстан Президенты Рөстәм Миңнеханов Гонконгның фәнни-технологик паркында булды (Hong Kong Science and Technology Park). Татарстан Республикасы делегациясе вәкилләренә паркның мөмкинлекләре һәм аның алга таба үсеш перспективалары турында хәбәр иттеләр. Сорауларга Гонконгның фәнни-технологик паркы вице-президенты Бен Луи җавап бирде. Әлеге парк Гонконгта 2001 елда ачылган. Ул 22 га җирдә бизнес өчен инфраструктура тәкъдим итә һәм 330 мең кв. метрлык фәнни-тикшеренү өчен бүлмәләрдән тора.

Бүген Татарстан Республикасы Президенты Рөстәм Миңнеханов Meridian Capital компаниясенең директорлар советы рәисе Марк Хольцман белән очрашты. Очрашу Гонконгта узды, Рөстәм Миңнеханов анда эш визиты белән килде (2014 елның 16-17 апреле). Яклар авыл хуҗалыгы һәм эшкәртә, биотехнологияләр кебек өкләләрдә хезмәттәшлек мәсьәләләре турында сөйләштеләр.
Рәсми Татарстан